Source: https://www.fnpv.sk/info-fnpv-pre-studentov-2019
Timestamp: 2019-08-23 01:21:40+00:00

Document:
FNPV 2019 Študent chcem pôžičku
Oznam o možnosti predkladania žiadostí o pôžičku pre študentov na akademický rok 2019/2020
Oznam o možnosti predkladania žiadostí o pôžičku pre študentov na akademický rok 2019/2020 (ďalej len „Oznam“) stanovuje základný rámec pre pôžičky poskytované podľa § 10 zákona č. 396/2012 Z. z. o Fonde na podporu vzdelávania v znení neskorších predpisov (ďalej len „zákon o fonde“), t.j. pôžičky poskytované študentom vysokých škôl.
Príloha č. 3 – Sadzobník poplatkov a náhrad pre pôžičky poskytnuté študentom podľa § 10 zákona o fonde (na základe rozhodnutia rady fondu sa na zverejnený Oznam vzťahuje sadzobník poplatkov a náhrad platný od 9. 8. 2019).
Na poskytovanie pôžičiek pre študentov v akademickom roku 2019/2020 sú v rozpočte fondu vyčlenené finančné prostriedky v celkovom objeme 4 500 000 eur. Celkový objem finančných prostriedkov bude rozdelený medzi jednotlivé termíny na doručovanie žiadostí o pôžičku nasledovne:
objem finančných prostriedkov vyčlenených na žiadosti o pôžičku doručované do 15. septembra 2019 je určený vo výške 1 500 000 eur
objem finančných prostriedkov vyčlenených na žiadosti o pôžičku doručované do 31. októbra 2019 je určený vo výške 3 000 000 eur
Upozornenie pre súčasných klientov fondu, ktorí predložili / predložia žiadosť o pôžičku a ktorí v čase predloženia žiadosti o pôžičku splácajú v minulosti poskytnuté pôžičky:
Podpísaním žiadosti o pôžičku v časti 6 automaticky súhlasíte s vykonaním odkladu splátok pôžičky na základe údajov o predpokladanom ukončení štúdia uvedených v časti 3B žiadosti o pôžičku. Ak o odklad splátok pôžičky nemáte záujem, označte v časti 6 žiadosti o pôžičku políčko „Nežiadam o vykonanie odkladu splátok na základe podania tejto žiadosti o pôžičku“.
V prípade tých dlžníkov, ktorým bol odklad splátok pôžičky povolený na základe žiadosti o odklad splátok a v časti 3B žiadosti o pôžičku budú mať uvedený iný dátum predpokladaného ukončenia štúdia ako bol uvedený v žiadosti o odklad splátok, fond upraví trvanie odkladu splátok na základe dátumu uvedeného v žiadosti o pôžičku.
študent I. stupňa vysokoškolského štúdia v dennej alebo externej forme na vysokej škole so sídlom v Slovenskej republike alebo na zahraničnej vysokej škole
študent II. stupňa vysokoškolského štúdia v dennej alebo externej forme štúdia na vysokej škole so sídlom v Slovenskej republike alebo na zahraničnej vysokej škole
študent III. stupňa vysokoškolského štúdia v dennej alebo externej forme na vysokej škole so sídlom v Slovenskej republike alebo na zahraničnej vysokej škole (doktorandský študijný program), pričom nie je možné kombinovať pôžičky podľa § 10 (pôžičky pre študentov) a podľa § 14 (pôžičky pre pedagógov) zákona o fonde
Žiadosť o pôžičku môže podať len žiadateľ, ktorý je už zapísaný do ročníka v akademickom roku 2019/2020.
Maximálna výška pôžičky pre študentov I. a II. stupňa vysokoškolského štúdia je stanovená na 3 500 eur.
Úroková sadzba pre pôžičky poskytnuté v akademickom roku 2019/2020 je stanovená na 3% p.a.
- 15. september 2019 alebo
- 31. október 2019.
Rada fondu posudzuje žiadosti o pôžičku doručené v rámci oboch termínov samostatne. Ak pri posudzovaní žiadosti o pôžičku doručenej do 15. septembra nedôjde k schváleniu pôžičky z dôvodu nedostatku prostriedkov, žiadosť bude posudzovaná so žiadosťami o pôžičku doručenými do 31. októbra. Žiadosť o pôžičku sa vzťahuje na akademický rok, v ktorom sa pôžička poskytuje.
Žiadateľ predkladá žiadosť o pôžičku výlučne v listinnej podobe na tlačive vydanom fondom na príslušný akademický rok.
Upozornenie: Za dátum doručenia žiadosti o pôžičku sa považuje deň jej doručenia v písomnej forme na adresu fondu uvedenú vyššie, NIE deň odoslania na poštovú prepravu. Tento dátum je aj určujúci pre posúdenie splnenia podmienky doručenia žiadosti o pôžičku v lehote na to určenej. Z uvedeného dôvodu odporúčame v prípade zasielania žiadosti o pôžičku poštou alebo kuriérskou službou odoslať žiadosť o pôžičku na poštovú prepravu minimálne 3 pracovné dni pred stanoveným termínom na doručenie žiadosti o pôžičku (uvedený termín na odoslanie žiadosti o pôžičku je informatívny a termín doručenia sa môže líšiť v závislosti od spôsobu zaslania).
Žiadateľ predkladá spolu so žiadosťou o pôžičku aj jednotlivé povinné prílohy a prílohy preukazujúce splnenie kritérií na uprednostnenie žiadateľa bližšie definované v časti 3.5 Oznamu. Žiadosť o pôžičku spolu s jednotlivými prílohami a čestným vyhlásením (tvorí súčasť žiadosti o pôžičku) slúžia pre uplatnenie kritérií na uprednostnenie žiadateľa v prípade, že fond nemá dostatok prostriedkov na poskytnutie pôžičiek všetkým žiadateľom, ktorí si podali žiadosť o pôžičku a spĺňajú podmienky podľa § 10 zákona o fonde.
Niektoré prílohy môže nahradiť aj potvrdenie vysokej školy priamo na tlačive žiadosti o pôžičku.
Žiadatelia študujúci na zahraničných vysokých školách predkladajú ako povinnú prílohu rozhodnutie vydané Ministerstvom školstva, vedy, výskumu a športu SR (ďalej len „ministerstvo“) o tom, že štúdium na zahraničnej vysokej škole je svojím rozsahom a úrovňou postavené na roveň štúdia (je rovnocenné) na vysokej škole v Slovenskej republike.
Ministerstvo uvádza na svojom webovom sídle www.minedu.sk zoznam uznaných vysokých škôl v pre účely posúdenia štúdia v zahraničí. Tento zoznam má platnosť vyššie uvedeného rozhodnutia o rovnocennosti štúdia, preto žiadatelia študujúci na vysokých školách uvedených v tomto zozname nemusia rovnocennosť štúdia preukazovať.
Rozhodnutie ministerstva, že štúdium žiadateľa poskytované vzdelávacou ustanovizňou je rovnocenné vysokoškolskému štúdiu v Slovenskej republike vydané na základe individuálnej žiadosti podanej Stredisku na uznávanie dokladov o vzdelaní musia predložiť len žiadatelia študujúci na vysokých školách v zahraničí, ktoré v zozname na webovom sídle ministerstva platnom pre akademický rok 2019/2020 uvedené nie sú.
Upozornenie: Nepredloženie povinných príloh definovaných v časti 3.5.1 Oznamu bude znamenať vylúčenie žiadateľa z ďalšieho procesu posudzovania predložených žiadostí o pôžičku.
Vzhľadom na skúsenosti z predchádzajúcich rokov si dovoľujeme upozorniť študentov, že niektoré fakulty vypĺňajú nesprávne vážený študijný priemer (napr. v percentách) v časti 3B žiadosti o pôžičku.
Pre tých z Vás, ktorých sa táto skutočnosť týka sme pripravili tabuľku pre výpočet VŠP, aby ste aj Vy mohli doložiť splnenie kritéria na uprednostnenie -vážený študijný priemer známok za akademický rok 2018/2019.
Pre doloženie splnenia kritéria „vážený študijný priemer známok za akademický rok 2018/2019“ vyplňte tabuľku pre výpočet VŠP a predložte ju spolu so žiadosťou o pôžičku na adresu fondu. V prípade, ak ste už žiadosť o pôžičku zaslali stačí, ak dodatočne zašlete fondu len predmetnú tabuľku.
nevyplnenie povinných polí žiadosti o pôžičku (požadovaná doba splatnosti, výška žiadanej pôžičky resp. nesprávne uvedená výška žiadanej pôžičky, ročník a forma štúdia, dátum zápisu do ročníka, predpokladaný dátum štátnej skúšky a pod.),
nepredloženie príloh k žiadosti o pôžičku v prípade uplatnenia kritérií na uprednostnenie žiadateľa,
upravovanie a dopĺňanie predtlačených údajov štandardizovaného tlačiva žiadosti o pôžičku zo strany žiadateľa, resp. študijného oddelenia,
V prípade, ak ste zistili, že Vami predložená žiadosť o pôžičku nespĺňa požadované podmienky, resp. obsahuje chyby (napr. aj vyššie uvedené), môžete ju predložiť opätovne so sprievodným listom, ktorým stiahnete pôvodnú žiadosť o pôžičku a nahradíte ju novou. V prípade, ak predložíte viac žiadostí o pôžičku v rámci jedného termínu, posudzovaná bude žiadosť o pôžičku doručená ako posledná.
Fond posudzuje v procese schvaľovania pôžičiek len tie žiadosti o pôžičku, ktoré boli doručené do stanoveného termínu (do 15. septembra 2019 alebo do 31. októbra 2019) a ktoré sú v súlade s podmienkami uvedenými v Ozname.
stanovenie poradia žiadostí o pôžičku aplikáciou kritérií na uprednostnenie uvedených v § 11 ods. 3 zákona o fonde a prednostných kritérií rady fondu podľa vnútorného predpisu č. 1/2019 a,
Oznámenie o schválení/ neschválení žiadosti o pôžičku a podpis zmluvy o pôžičke
Žiadateľovi, ktorému bolo poskytnutie pôžičky schválené, fond zašle návrh zmluvy o pôžičke v dvoch rovnopisoch ako doporučenú zásielku najneskôr do 20 dní od zverejnenia zoznamu schválených pôžičiek a vyzve ho, aby návrh zmluvy o pôžičke podpísal a jeden podpísaný rovnopis doručil späť fondu v lehote určenej fondom v sprievodnom liste k zmluve o pôžičke, ktorá nesmie byť kratšia ako 45 dní od zverejnenia zoznamu schválených pôžičiek.
Žiadateľom na zahraničných vysokých školách odporúčame splnomocniť oprávnenú osobu na podpis zmluvy o pôžičke v ich mene, aby predišli situácii, že takto podpísanú zmluvu o pôžičke vrátane všetkých príloh doručia po stanovenom termíne. Splnomocnenie musí byť predložené spolu s podpísanou zmluvou o pôžičke, v opačnom prípade bude fond považovať zmluvu o pôžičke za neplatnú. Vzor splnomocnenia je k dispozícii v sekcii Tlačivá. Podpis dlžníka na splnomocnení musí byť úradne osvedčený.
Postup pri podpisovaní zmluvy o pôžičke:
Podpisy dlžníka a ručiteľa na zmluve o pôžičke musia byť úradne osvedčené (notárom alebo matričným úradom obce v SR a v ČR, zastupiteľským úradom SR, honorárnym konzulátom SR, resp. príslušným úradom v zahraničí formou osvedčenia apostilom).
Zmluva o pôžičke musí byť dlžníkom a ručiteľom podpísaná v poradí najprv dlžník, potom ručiteľ tak, aby bolo jednoznačné, že ako prvý zmluvu o pôžičke podpisoval dlžník. Inými slovami dátum a poradové číslo osvedčenia uvedené pri podpise dlžníka nemôže byť neskoršie ako dátum a poradové číslo osvedčenia uvedené pri podpise ručiteľa.
Ak je podpis dlžníka alebo ručiteľa osvedčený vo forme „uznal podpis za vlastný“, je nevyhnutné, aby k takémuto podpisu bol doplnený aj dátum kedy daná osoba podpis vykonala.
Postup pri oprave chýb na zmluve o pôžičke:
V prípade, že dlžník pri vypĺňaní údajov na prednej strane zmluvy o pôžičke spraví chybu alebo je zo strany dlžníka zistená chyba v predtlačených údajoch na prednej strane zmluvy o pôžičke, je možné takúto chybu opraviť:
prečiarknutím nesprávneho údaju a uvedením správneho cez hviezdičku s dátumom a podpisom osoby ktorá opravu vykonala (vzor opravy údajov na prednej strany zmluvy o pôžičke nájdete v sekcii Zmluva o pôžičke) alebo
požiadaním o opätovné vystavenie a zaslanie zmluvy o pôžičke.
V prípade, ak dlžník po odoslaní zmluvy o pôžičke alebo príslušný referent po doručení zmluvy o pôžičke zistí, že predná strana zmluvy o pôžičke nie je úplne a čitateľne vyplnená, je možné niektoré chýbajúce údaje doplniť zaslaním tlačiva „Žiadosť o zmenu / doplnenie osobných údajov a údajov na zmluve o pôžičke“ do termínu stanoveného na doručenie zmluvy o pôžičke.
V prípade študentov III. stupňa VŠ nie je možné kombinovať pôžičky podľa § 10 (pôžičky pre študentov) a podľa § 14 (pôžičky pre pedagógov) zákona o fonde, t.j. ak študent III. stupňa vysokoškolského štúdia už raz získal pôžičku pre študentov podľa § 10 zákona fonde počas III. stupňa vysokoškolského štúdia nebude mu v budúcnosti počas III. stupňa vysokoškolského štúdia poskytnutá pôžička pre pedagógov podľa § 14 zákona o fonde a naopak.
max. 6 000 eur/ akademický rok a zároveň max. šesťkrát počas celého štúdia
max. 15 000 eur/ rok a zároveň súhrnne max 30 000 eur/ žiadateľa
3% p.a. počas doby splácania, ak je dlžník študentom III. stupňa VŠ štúdia, resp. po ukončení III. stupňa VŠ štúdia sa stane pedagógom alebo vysokoškolským učiteľom
7% p.a. v prípade, ak prestane byť študentom III. stupňa VŠ štúdia, resp. pedagógom / vysokoškolským učiteľom a do 6 mesiacov sa opätovne ako pedagóg alebo vysokoškolský učiteľ nezamestná
Zníženie nesplatenej istiny pôžičky
o jedno percento za každý rok vykonávania zárobkovej činnosti v Slovenskej republike počas piatich rokov od začiatku splatnosti pôžičky

References: § 10
 § 10
 § 10
 § 14
 § 10
 § 11
 § 10
 § 14
 § 10
 § 14